ЛЕТОПИС 2022/2023.

СЕПТЕМБАР

Школска 2022/2023. у Основној школи „Борисав Петров Браца“ почела је пријемом првака (1. септембра у 9.00 часова) и петака (31. августа у 15.00 часова) у школском дворишту. Том приликом су се учитељица првог разреда Елизабета Шанта и разредни старешина петог разреда Душица Ђурђев обратиле својим новим ђацима и пожелеле им успех и добродошлицу. Добродошлицу првацима организовале су учитељице и старији другари уз луткарску представу „Необична прича о три прасета“.

Ове године је у први разред уписано 15 ђака првака. Старешинства имају следећи наставници: 1. Елизабета Шанта (15 ученика), 2. Оливера Воденичар (12 ученика), 3. Љиљана Лазаревић ( 7 ученика), 4. Мира Ћирковић (8 ученика), 5. Душица Ђурђев (10 ученика), 6. Владимир Вемић (13 ученика), 7/1 Наташа Чикош (9 ученика), 7/2 Зинета Рашовић (8 ученика), 8. Сандра Спаловић (6 ученика).

„**Дан српског јединства, слободе и националне заставе**“ – дан када је 1918. године пробијен Солунски фронт, обележили смо 15. септембра. Ученици су се упознали са кључним историјским догађајима и вредностима за које се наш народ залагао и борио. Креирали су колаже са мотивима српске заставе и сликама које приказују српску традицију, културу, веру, српско јунаштво, борбу за слободу током пробоја Солунског фронта, као и током Првог светског рата. Изложба носи поруку: „Иако различити – ипак јединствени“, јер су појединачни ученички радови спојени у јединствени приказ српске заставе која се весело „вијори“ у ходнику наше школе. Такође, подсетили смо се шта је то патриотизам кроз стихове песме „Домовина се брани лепотом“ Љубивоја Ршумовића.

Сарадња са Црвеним крстом уприличена је 21. септембра. Три волонтерке и две сараднице Црвеног крста одржале су радионицу за ученике првог разреда. Ученици су са њима разговарали о правилима у саобраћају и том приликом добили пригодне поклоне( распореде часова са подсетницима о правилима понашања у саобраћају, светлеће наруквице). Повод посете била је и реализација активности поводом „Месеца солидарности“ . Суграђани су овим поводом донирали школску опрему, гардеробу, прибор и сл. које Црвени крст у оквиру својих активности прослеђује школама са циљем помоћи деци која долазе из социјално угрожених средина.

Поводом Европског дана језика, који се обележава 26. септембра, организовано је низ активности на часовима италијанског и енглеског језика. Наставник енглеског језика приредио је радионицу на тему „Језик као најкоришћенији алат“, током које су ученици водили дискусију о значају, користима и злоупотреби језика.

ОКТОБАР

У периоду од 3. до 9. октобра обележена је Дечја недеља под слоганом „Шта детету треба да расте до неба“. Ова манифестација обележена је разноврсним активностима, као што су: друштвене игре, ликовни дан, изложба играчака од рециклираног материјала, изложба кућних љубимаца, литерарни дан, квиз и сл.

Имајућу у виду да трговина људима представља један од најтежих и најсложенијих облика насиља који оставља озбиљне последице на емоционални и социјални развој детета, а поводом обележавања Европског дана борбе против трговине људима (18.10.2021.), волонтерке Црвеног крста разговарале су са ученицима виших разреда на ову тему. Радионица је одржана 21. 10. 2022.

Поводом Дана примирја у Првом светском рату, у оквиру секције “Млади историчари”, наше ученице у сарадњи са наставницом историје, направиле су плакат како би информисале све учеснике школског живота о хероинама Првог светског рата.

Након две године паузе због епидемиолошке ситуације, од 23. до 30. октобра ове године одржан је 65. Међународни сајам књига у Београду.Ученици виших разреда наше школе, у пратњи наставнице италијанског језика Иване Филиповић и наставнице српског језика Христине Пешић, посетили су 26. октобра ову дуго ишчекивану манифестацију и провели дивне тренутке уживајући у чарима света књиге.

НОВЕМБАР

Ученици виших разреда наше школе 15.11.2022. учествовали су у едукативном квизу „Научи се човече – Саобраћајни Зна(L)ци“ који је организовала Агенција за безбедност саобраћаја РС у сарадњи са ’’ЕТМ продукцијом’’. Oвогодишњи домаћин догађаја била је основна школа ’’Гоце Делчев’’ из Јабуке. Догађај је испраћен и од стране РТВ Панчево.

У сарадњи са компанијом LINK group обезбедили смо од 17. новембра бесплатне онлајн курсеве енглеског језика – свих нивоа за ђаке наше школе који желе да овладају знањем енглеског језика

Поводом обележавања Светског дана детета (20. новембра), организовали смо низ активности ради подсећања на дечја права. Наше стручне сараднице, педагог и библиотекар, у сарадњи са учитељицама и ученицима нижих разреда реализовале су радионицу под називом „Буквар дечјих права“. Радионица је осмишљена тако да се деца упознају са својим правима кроз илустрације и стихове Љубивоја Ршумовића из истоимене књиге која језиком детета обрађује Конвенцију о правима детета УН. Ученици виших разреда на часовима грађанског васпитања подсетили су се на дечја права и обавезе и креирали плакате на којима су дечја права приказана кроз стихове и илустрације.

**28. новембра** у **12:45** часова одржан је родитељски састанак за родитеље ученика осмог разреда на ком су педагог и одељењски старешина презентовати нови начин пријаве ученика за полагање завршног испита преко јавног портала Моја средња школа.

ДЕЦЕМБАР

Ученици нижих разреда учествовали су са учитељицама у хуманитарној акцији  хуманитарне организације „Сви за Космет“ из Београда и припремили новогодишње пакетиће за децу на Косову и Метохији у циљу да помогну најугроженијима и улепшају им празнике.

Међународни дан особа са инвалидитетом, 3. децембар, обележили смо у циљу да додатно појачамо свест деце о толеранцији, емпатији и равноправности. Радионицу „И ја сам дете ове планете“ одржале су наше сараднице из ШОСО „Мара Мандић“, Невена Зиндовић и Ана Антов Радивојевић.

Представници ЈКП „Хигијена“ Панчево и националног оператера система за управљање амбалажним отпадом „Екостар пак“, посетили су нас у петак, 2. децембра, и одржали час о рециклажи и раздвајању отпада у школи, у циљу развоја свести о важности рециклаже и њене улоге у заштити животне средине, као и увиђања значаја селективног одлагања отпада и улоге појединца у том процесу.

Новогодишњи маскенбал је још једна лепа традиција која већ годинама опстаје у нашој школи. И ове године организатори, Ивана Филиповић и Владимир Петровић, приредили су ученицима виших разреда незаборавно вече. Жири ни ове године није имао лак задатак јер је свака маска била оригинална и представљена с пуно љубави.Прву награду освојио је Александар Митровић са маском страшила. Друго место заузеле су маске пијанаца које су осмислили Милош Петровић и Александар Мемедовски.Трећа награда припала је Марини Јанковић која је ове године била маскирана у вампира. Маскенбал је реализован у петак, 16. децембра 2022.

Последњег дана првог полугодишта, у петак, 23.12.2022. ученике нижих разреда посетили су представници Црвеног крста и обрадовали их новогодишњим пакетићима. Читав догађај забележила је и ТВ Панчево. Ученици су дочекали госте пригодним новогодишњим песмицама и рецитацијама, као и поклоном у знак захвалности што су им обезбедили пакетиће.

ЈАНУАР

У нашој школи се сваког 27. јануара одржава приредба у част овог великог српског просветитеља. Речју и музиком и ове године подсетили смо се онога чиме је Светосавље  просветљивало народ у области породичног живота као темеља од кога све почиње и на коме се све надограђује.

**ФЕБРУАР**

**Поводом Дана безбедног интернета, 7. фебруара 2022. године, чланови Ученичког парламента и ученици 5. разреда, Марија Андрејевић и Александар Филипов, у сарадњи са наставницом информатике, педагогом и менторком Ученичког парламента,** **припремили су презентацију у циљу едукације о могућим ризицима коришћења интернета и начинима да се заштитимо.**

„Дан розе мајица“ је међународни дан борбе против вршњачког насиља који се широм света обележава последње среде у фебруару са циљем превенције вршњачког насиља. Ученици виших разреда су на часу грађанског васпитања направили ћилим пријатељства саткан од порука и савета како сви можемо бити бољи у свакодневном опхођењу.За ученике нижих разреда педагог и учитељице осмислили су драмску радионицу под називом „Насиље боли“. Ученици су кроз глуму анализирали осећања различитих учесника у насилним ситуацијама.

Наша школа је 24. фебруара била домаћин трибине на тему „Конфликти у породици и поремећаји понашања ученика у школском окружењу“, коју су одржали дипломирани педагог Данијела Ивановски и мастер професор информатике и технике Далибор Симоновић. Циљ трибине био је унапређивање педагошких и психолошких знања запослених у образовно-васпитним установама у раду са ученицима који испољавају поремећаје у понашању и сарадња са њиховим породицама.

МАРТ

Дан школе 6.3. обележили смо уз различите активности и приредбу која је изведена у сали наше школе уз многобројне родитеље и пријатеље школе.

Наша школа је била организатор Окружног такмичења из страних језика за ученике осмог разреда 18. и 19. марта.

У недељи од 20. до 26.3.2023. године обележили смо Светску недељу новца. Тим поводом, а у циљу развијања финансијске писмености ученика, наши ученици у продуженом боравку направили су информативни плакат.

Поводом обележавања Светског дана особа са Дауновим синдромом, логопед из тима додатне подршке у основним школама Невена Зиндовић, организовала је за наше ученике креативну радионицу.

Пробни завршни испит за осмаке одржан је у нашој школи по следећем распореду:

24.3.2023. године са почетком у 12.00 часова - испит из математике

25.3.2023. године са почетком у 9.00 часова - испит из српског/матерњег језика,  а у 11.30 часова - испит из изабраног предмета.

У оквиру четвртог циклуса пројекта „Засади дрво“ под називом „Друштво природи или природа друштву?“ наши ученици првог разреда учествовали су у акцији садње садница црног бора у дворишту школе и овом приликом разговарали о важности очувања животне средине и значају пошумљавања.Циљ пројекта је подизање степена информисаности и образовања ученика о значају очувања животне среднине, садњи садница и њиховом одржавању, као и начину на који треба да брину о природи.

АПРИЛ

У сусрет ускршњим празницима одељењско веће нижих разреда и ове године организовало је такмичење у украшавању јаја. Најмаштовитији учесници добили су пригодне поклоне.Радионицу су водиле учитељица у продуженом боравку Јасмина Недић,  библиотекарка Јасна Филипов и педагошки асистент Данијела Ковачевић.У овим активностима учествовали су и родитељи наших ђака.

МАЈ

Због страшног масакра који се догодио у Основној школи “Владислав Рибникар” у Београду 3. 5. 2023. године , као и убиства младих људи у Младеновцу и околини 4.5.2023. године, отказане су све екскурзије и такмичења, а у школи је у обема сменама одата пошта невиним жртвама - минутом ћутања.

Град Панчево је 11. маја 2023. године наградио бициклима ученике основних школа који су учествовали у едукативном квизу „Научи се човече – Саобраћајни Зна(L)ци“.Квиз је организовала Агенција за безбедност саобраћаја РС у сарадњи са ’’ЕТМ продукцијом’’ и у њему су учествовали ученици виших разреда наше школе:1. Петровић Милош 8-1; 2. Живановић Марина 5-1; 3. Дикулић Вук 6-1; 4. Демироски Снежана 7-1;5. Громилић Андрија 6-1За успех ученика заслужна је и у великој мери њихова наставница технике и технологије, Јована Стевановић, која их је припремала за квиз.Чланица Градског већа за образовање Татјана Божић уручила је ученицима награде.

Ученици четвртог разреда наше школе су у понедељак, 15.5.2023. учествовали на такмичењу „Здрава школа“ које је организовала Патронажна служба Дома здравља Панчева у оквиру истоименог пројекта. Овај пројекат се спроводи са циљем да деца још у раном детињству стекну навике о здравим стиловима живота.

 У сарадњи са НВО „PRAXIS“ 16.5.2023. организовали смо радионицу за ученике 7. и 8. разреда на тему „Дечји, рани и принудни бракови“. Циљ радионице био је да се, кроз интерактиван рад са децом, разговара о дечјим правима, потребама и обавезама у том узрасту, узроцима и штетним последицама дечјих бракова, кроз призму значаја образовања.

У четвртак, 18. маја, сараднице из ШОСО „Мара Мандић“ одржале су интерактивну радионицу под називом „Комуникација без препрека“ за ученике наше школе. Ова радионица о комуникацији и толеранцији пружила је ученицима вредне алате и перспективе за побољшање њихових међусобних односа и односа са старијима. Кроз активно учествовање и размену идеја, ученици су стекли вештине које им могу помоћи да изграде позитивно окружење у школи, темељено на разумевању, поштовању и толеранцији.

ЈУН

3, 4. и 5. јуна 2023. реализована је наставничка екскурзија у Книћу.

Због страшног догађаја у Основној школи “Владислав Рибникар” 3. маја 2023. године, Министарство просвете је обавестило школе да редовна настава траје до 6. јуна и да се изгубљени часови не надокнађују.Од 7.6. до 20.6. 2023. у школи су организовани часови допунске, додатне и припремне наставе за ученике који немају довољан број оцена , или желе да поправе оцене.

Ученици осмог разреда полагали су завршни испит у просторијама наше школе 21,22. и 23. јуна 2023. године.